Namibië kry eerste deurry-enstofsentrumNamibië se eerste deurry-inentingsentrum open binnekort. (Argieffoto: Elmond Jiyane/GCIS) Namibië sal Dinsdag sy eerste sogenaamde deurry-inentingsentrum vir lede van die publiek in Windhoek open. Die sentrum is geleë by die skouterrein in die stad en sal tussen 10:00 en 18:00 inentings doen. Instappasiënte is ook welkom en sal by ŉ ander tou inval as diegene wat die deurry-opsie verkies. Luidens ŉ verklaring van die Gondwana Collection Namibië het verskeie organisasies en private ondernemings saamgewerk om die diens te verskaf. Die idee is nie om die standaard-inentingsentrums te vervang nie, maar om druk op dié sentrums te verlig en ŉ fasiliteit beskikbaar te stel wat ook naweke oop is. “In die donkerste ure het ons mekaar nodig. Dit is onder moeilike omstandighede dat die ware karakter van ons mense getoets word, die werklike vesel van ons samelewing,” sê Gys Joubert, besturende direkteur van Gondwana. “Ons moet uitreik, so bring asseblief vir Ouma en Oupa of jou kwesbare bure, of miskien jou huishoudster se ouma en oupa. Ons hoop om ŉ klein bydrae te lewer aan die samelewing se helde, soos diegene aan die voorpunt of nooddienswerkers, wat dalk net naweke het om ingeënt te word.” Diegene wat aan die voorpunt van die pandemie werk, mag voor by die tou inval indien hulle in uniform geklee is of met ŉ amptelike voertuig ry. “Ons moet nou positief wees. Ons fisieke en geestelike welstand moet in ag geneem word. Dit is hiermee in gedagte dat ons die inentingservaring ŉ positiewe en prettige een wil maak. “As jy ons oorwerkte amptenare wil help, word ingeënt. As jy ons oorvol hospitale wil help, word ingeënt. As jy lewens en inkomstes wil red, word ingeënt. As jy ŉ beter toekoms vir jou kinders wil hê, word ingeënt,” sê Joubert.